**POSLOVANJE PODUZETNIKA U DJELATNOSTI PROIZVODNJE, PRIJENOSA I DISTRIBUCIJE ELEKTRIČNE ENERGIJE, U RAZDOBLJU 2016. – 2020. GODINE**

U razdoblju od 2016. do 2020. godine, prema podacima iz obrađenih godišnjih financijskih izvještaja za statističke i druge potrebe, u djelatnosti proizvodnje, prijenosa i distribucije električne energije najmanje poduzetnika bilo je u 2017. godini (690), a najviše u 2020. godini (746). Najviše zaposlenih u promatranoj skupini djelatnosti bilo je 2016. godine (11.698), a najmanje 2018. godine (10.913), dok je u 2020. godini bilo 11.401 zaposlenih. Veliki broj društava je bez zaposlenih ili s malim brojem zaposlenih. Primjerice, u 2020. godini, od ukupno 746 društava, bez zaposlenih je bilo 505, a 153 imalo je jednog ili dva zaposlena.

Najveći ukupni prihodi u proteklih pet godina ostvareni su 2019. godine (29,6 milijardi kuna), a najmanji 2016. godine (26,2 milijarde kuna), dok su u 2020. godini iznosili 27,3 milijarde kuna, što je 4,5% više u odnosu na 2016. godinu. Također su rasli i ukupni rashodi, s 22,7 milijardi kuna u 2016. godini, na 24,5 milijardi kuna u 2020. godini, dok su najveći bili u 2019. godini (27 milijarde kuna). Od 746 poduzetnika u djelatnosti proizvodnje, prijenosa i distribucije električne energije, u 2020. godini njih 354 (47,5%) poslovalo je s dobiti, dok je 392 (52,5%) iskazalo gubitak razdoblja.

**Tablica 1. Osnovni financijski rezultati poslovanja poduzetnika u skupini djelat. 35.1 – Proizvodnja, prijenos i distribucija električne energije, za razdoblje od 2016. do 2020. g.** (iznosi u tis. kn, prosječne plaće u kn)

|  |  |  |
| --- | --- | --- |
| **Opis** | **Skupina djelatnosti 35.1** (tekuće razdoblje iz godišnjeg financijskog izvještaja) | **Indeks 2020./2016.** |
|
| **2016.** | **2017.** | **2018.** | **2019.** | **2020.** |
| Broj poduzetnika  | 700 | 690 | 709 | 708 | 746 | 106,6 |
| Broj dobitaša  | 334 | 336 | 352 | 353 | 354 | 106,0 |
| Broj gubitaša  | 366 | 354 | 357 | 355 | 392 | 107,1 |
| Broj zaposlenih  | 11.698 | 11.669 | 10.913 | 11.274 | 11.401 | 97,5 |
| Ukupni prihodi  | 26.172.325 | 27.494.596 | 26.495.885 | 29.614.391 | 27.339.240 | 104,5 |
| Ukupni rashodi  | 22.662.987 | 25.051.277 | 24.346.410 | 26.999.624 | 24.472.286 | 108,0 |
| Dobit prije oporezivanja  | 3.632.694 | 2.723.232 | 2.277.896 | 2.863.083 | 3.147.741 | 86,7 |
| Gubitak prije oporezivanja  | 123.357 | 279.912 | 128.420 | 248.316 | 280.788 | 227,6 |
| Porez na dobit  | 568.297 | 329.869 | 355.214 | 376.966 | 419.113 | 73,7 |
| Dobit razdoblja  | 3.063.435 | 2.392.117 | 1.922.760 | 2.484.883 | 2.726.918 | 89,0 |
| Gubitak razdoblja  | 122.395 | 278.667 | 128.498 | 247.082 | 279.078 | 228,0 |
| **Konsolidirani financijski rezultat – dobit (+) ili gubitak (-) razdoblja**  | **2.941.040** | **2.113.451** | **1.794.261** | **2.237.801** | **2.447.841** | 83,2 |
| Izvoz  | 2.499.478 | 2.904.170 | 2.124.229 | 2.080.935 | 1.883.514 | 75,4 |
| Uvoz  | 4.330.607 | 4.858.466 | 4.556.572 | 6.194.956 | 3.773.468 | 87,1 |
| Trgovinski saldo | -1.831.129 | -1.954.296 | -2.432.342 | -4.114.020 | -1.889.954 | 103,2 |
| Investicije u novu dugotrajnu imovinu[[1]](#footnote-1) | 1.288.733 | 1.281.474 | 1.215.406 | 1.176.287 | 1.633.913 | 126,8 |
| Prosječna mjesečna neto plaća po zaposlenom | 7.508 | 7.801 | 7.853 | 8.000 | 8.380 | 111,6 |

*Izvor: Fina, Registar godišnjih financijskih izvještaja, obrada GFI-a za razdoblje 2016.-2020. godine*

Kroz cijelo promatrano razdoblje ostvaren je pozitivan financijski rezultat – neto dobit koja se, s gotovo 3 milijarde kuna u 2016. godini, smanjila na 2,5 milijardi kuna u 2020. godini (smanjenje od 16,8%). Najveća neto dobit ostvarena je u 2016. godini, kada je najveću dobit razdoblja iskazao HEP d.d. (1,3 milijarde kuna).

U djelatnosti proizvodnje, prijenosa i distribucije električne energije ostvaren je negativan trgovinski saldo kroz promatrano razdoblje. Najveći trgovinski deficit ostvaren je 2019. godine u iznosu od 4,1 milijardu kuna, koliko je uvoz bio veći od izvoza, dok je najmanji trgovinski deficit iskazan u 2016. godini, u iznosu od 1,8 milijardi kuna. U 2020. godini negativni trgovinski saldo iznosio je 1,9 milijardi kuna, što je za 3,2% više nego u 2016. godini (tablica 1.). Izvoz poduzetnika, u iznosu od 1,9 milijardi kuna u 2020. godini, smanjen je za 24,6%, u odnosu na 2016. godinu, dok je uvoz manji za 12,9% (3,8 milijardi kuna u 2020., u odnosu na 4,3 milijarde kuna u 2016. godini).

**Grafikon 1. Dobit razdoblja, gubitak razdoblja te neto dobit poduzetnika u djelatnosti 35.1 – Proizvodnja, prijenos i distribucija električne energije kroz razdoblje od 2016. do 2020. godine[[2]](#footnote-2)**



*Izvor: Fina, Registar godišnjih financijskih izvještaja, obrada GFI-a za razdoblje 2016.-2020. godine*

Prosječna mjesečna neto plaća obračunana zaposlenima kod poduzetnika u djelatnosti proizvodnje, prijenosa i distribucije električne energije u 2020. godini iznosila je 8.380 kuna i bila je 11,6% viša u odnosu na početnu promatranu godinu (2016.) te 40,3% viša od prosječne mjesečne neto plaće zaposlenih kod poduzetnika na razini RH (5.971 kuna).

Među 746 poduzetnika u djelatnosti proizvodnje, prijenosa i distribucije električne energije u 2020. godini, najveće prihode ostvario je HEP d.d. (9,4 milijarde kuna), što je udio od 34,5% u ukupnim prihodima djelatnosti. Navedeno društvo iskazalo je i najveću neto dobit u iznosu od 1,4 milijarde kuna. HEP-OPERATOR DISTRIBUCIJSKOG SUSTAVA d.o.o. imao je najviše zaposlenih, 6.678, kojima je obračunana prosječna mjesečna neto plaća, u iznosu od 7.962 kune. HEP-PROIZVODNJA d.o.o. druga je po ostvarenim ukupnim prihodima (4,3 milijarde kuna). Udio deset poduzetnika s najvećim prihodima u 2020. godini u ukupnim prihodima 746 poduzetnika u djelatnosti proizvodnje, prijenosa i distribucije električne energije, bio je 88,4% (tablica 2.).

**Tablica 2. Top 10 poduzetnika prema ukupnim prihodima u 2020. godini, u skupini djelatnosti 35.1 – Proizvodnja, prijenos i distribucija električne energije** (iznosi u tisućama kuna)

|  |  |  |  |  |  |  |
| --- | --- | --- | --- | --- | --- | --- |
| **R.br.** | **OIB** | **Naziv** | **Oblik vlasništva** | **Ukupni prihodi** | **Neto dobit/gubitak** | **Uvoz** |
| 1. | 28921978587 | HEP d.d. | Državno | 9.434.037 | 1.401.036 | 2.949.653 |
| 2. | 09518585079 | HEP-PROIZVODNJA d.o.o. | Državno | 4.293.532 | 629.777 | 216.124 |
| 3. | 46830600751 | HEP-OPERATOR DISTRIBUCIJSKOG SUSTAVA d.o.o. | Državno | 3.619.518 | 22.841 | 59 |
| 4. | 43965974818 | HEP ELEKTRA d.o.o. | Državno | 2.737.334 | 94.901 | 0 |
| 5. | 13148821633 | HRVATSKI OPERATOR PRIJENOSNOG SUSTAVA d.o.o. | Državno | 1.569.165 | 113.932 | 0 |
| 6. | 81103558092 | E.ON ENERGIJA d.o.o. | Privatno | 951.849 | -8.344 | 0 |
| 7. | 77604626413 | GEN-I HRVATSKA d.o.o. | Privatno | 777.123 | 3.483 | 354.702 |
| 8. | 63073332379 | HEP OPSKRBA d.o.o. | Državno | 342.259 | 1.320 | 36 |
| 9. | 80708915943 | C.E.M.P. d.o.o. | Privatno | 231.656 | 10.465 | 0 |
| 10. | 65900776536 | ENERGIA NATURALIS d.o.o. | Privatno | 208.853 | 106.206 | 0 |
| **Ukupno top 10** | **24.165.327** | **2.375.615** | **3.520.575** |
| **Ukupno svi poduzetnici NKD 35.1** | **27.339.240** | **2.447.841** | **3.773.468** |
| **Udio top 10 poduzetnika u skupini djelatnosti NKD 35.1** | **88,4%** | **97,0%** | **93,3%** |

*Izvor: Fina, Registar godišnjih financijskih izvještaja*

Analiza poduzetnika u 2020. godini u djelatnosti proizvodnje, prijenosa i distribucije električne energije pokazala je najveću koncentraciju poduzetnika na području županije Grad Zagreb (233), a slijede Varaždinska (56) te Osječko-baranjska i Splitsko-dalmatinska županija (po 52). Najmanje poduzetnika sjedište je imalo u Požeško-slavonskoj (9), Dubrovačko-neretvanskoj (10), Brodsko-posavskoj županiji (11). Najveće ukupne prihode ostvarili su poduzetnici sa sjedištem u Gradu Zagrebu, u iznosu od 25,6 milijardi kuna. Prema kriteriju ostvarene neto dobiti na prvom su mjestu također poduzetnici sa sjedištem u Gradu Zagrebu (2,3 milijarde kuna), a slijede ih poduzetnici Vukovarsko-srijemske (98,1 milijun kuna) i Zadarske županije (24,8 milijuna kn).

*Pojedinačni podaci o rezultatima poslovanja poduzetnika dostupni su besplatno na* [*RGFI – javna objava*](http://rgfi.fina.hr/JavnaObjava-web/jsp/prijavaKorisnika.jsp) *i na* [*Transparentno.hr*](https://www.transparentno.hr/)*, a agregirani i pojedinačni podaci dostupni su uz naknadu na servisu* [*info.BIZ*](http://www.fina.hr/Default.aspx?art=8958&sec=1275) *Kontakt adresa* *info@fina.hr*

1. Pozicija iz GFI-a (iz obrazaca do 2016.) - "Investicije u novu dugotrajnu imovinu" istovjetna je poziciji "Bruto investicije samo u novu dugotrajnu imovinu" u obrascima GFI-a 2016. - 2020. [↑](#footnote-ref-1)
2. Serija podataka u grafikonu za sve godine prikazana je iz godišnjeg financijskog izvještaja iz kolone tekuće godine. [↑](#footnote-ref-2)